FI Euroopan unionin virallinen lehti C 206/50

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

(2017/C 206/18)

Euroopan komissio on hyväksynyt kyseisen vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

VÄHÄISEN MUUTOKSEN HYVÄKSYMISTÄ KOSKEVA HAKEMUS

Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus (2)

”CAROTA NOVELLA DI ISPICA”

EU-nro: PGI-IT-02291-22.2.2017

SAN ( ) SMM ( X ) APT ( )

1. Hakijaryhmä ja oikeutettu etu

Consorzio di tutela I.G.P. Carota Novella di Ispica

Osoite : Via Benedetto Spadaro 97, 97014 Ispica (RG) ITALIA Sähköposti : info@carotanovelladiispica.it; igpcarotanovellaispica@pec.it

Suojaamisesta vastaava hakijaryhmä Consorzio di tutela I.G.P. Carota Novella di Ispica on 14.10.2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen tekemiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

— ☐ Tuotteen kuvaus — ☐ Alkuperätodisteet — ☒ Tuotantomenetelmä — ☒ Yhteys maantieteelliseen alueeseen — ☐ Merkinnät — ☒ Muuta [pakkaus]

4. Muutoksen/muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos (muutokset):

Tuotantomenetelmä

Eritelmän 5 artiklan 5.7 kohdassa virke:

”Sadonkorjuu tapahtuu päivittäin 20. päivästä helmikuuta 15. päivään kesäkuuta.”

muutetaan seuraavasti:

”Sadonkorjuu tapahtuu päivittäin 1. päivästä helmikuuta 15. päivään kesäkuuta. ”

Maanviljelijät ovat viime vuosien aikana havainneet, että Carota Novella di Ispica -porkkanoiden laadulliset ominaisuudet ovat täysin kehittyneitä jo helmikuun alussa. Jotta tuote ei jäisi SMM-järjestelmän ulkopuolelle, eritelmässä määritettyä sadonkorjuuajankohtaa tulee aikaistaa helmikuun 20. päivästä helmikuun ensimmäiseen päivään.

Yhteys maantieteelliseen alueeseen

Edellä mainitun vuoksi myös eritelmän 6 artiklassa oleva virke

”Ispican porkkana on ”uutta”, koska se saavuttaa korjuukypsyyden jo helmikuun lopussa (20. helmikuuta), ja sadonkorjuu jatkuu kesäkuun alkuun (15. kesäkuuta).”

tulee muuttaa seuraavasti:

”Ispican porkkana on ”uutta”, koska se saavuttaa korjuukypsyyden jo helmikuun alussa (1. helmikuuta), ja sadonkorjuu jatkuu kesäkuun alkupuolelle (15. kesäkuuta).”

Tämän asiakirjan 1 ja 2 kohdassa tehdyt muutokset ovat vähäisiä 53 artiklan 2 kohdan mukaisesti, koska niillä ei ole vaikutusta tuotteen olennaisiin ominaisuuksiin eikä yhteyteen maantieteelliseen alueeseen. Varhainen sadonkorjuu on eräs rekisteröidyn nimityksen tärkeimmistä ominaisuuksista.

Pakkaus

Eritelmän 8 artiklan kohdat

”— polyetyleenistä tai polypropyleenistä valmistettu 1–6 kg:n pussi;

— 6–12 kg:n tuorepakkaus.”

muutetaan seuraavasti:

”— polyetyleenistä tai polypropyleenistä valmistettu 0,5–6 kg:n pussi;

— laatikko, jossa on 6–12 kg:n tuorepakkaus.”

Pakkausten painon alarajan laskeminen on osoittautunut tarpeelliseksi, koska suuret vähittäismyyjät ovat pyytäneet eritelmässä määritettyä pienempiä porkkanapusseja.

Tuorepakkausten tulee olla laatikossa, jolloin niitä on helpompaa käsitellä ja kuljetuksesta tulee yksinkertaisempaa.

Edellä olevassa 3 kohdassa tehty muutos on vähäinen, koska se koskee ainoastaan SMM-nimityksen saaneiden ”Carota Novella di Ispica” -porkkanoiden pakkausta.

6. Päivitetty tuote-eritelmä (vain SAN ja SMM)

YHTENÄINEN ASIAKIRJA

”CAROTA NOVELLA DI ISPICA”

EU-nro: PGI-IT-02291-22.2.2017

SAN ( ) SMM ( X )

1. Nimi (nimet)

”Carota Novella di Ispica”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

SMM-nimityksen (suojattu maantieteellinen merkintä) saanut ”Carota Novella di Ispica” on tuote, joka on valmistettu kasvattamalla Daucus carota L -lajia. Käytetyt lajikkeet kuuluvat puolipitkien porkkanoiden Nantes-lajikeryhmään ja sen hybrideihin Exelso, Dordogne, Nancò, Concerto, Romance, Naval, Chambor ja Selene. Myös muita hybridilajikkeita voidaan käyttää, jos ne kuuluvat puolipitkien Nantes-porkkanoiden lajikeryhmään ja tuottajat ovat osoittaneet kokeilla, että ne vastaavat Carota Novella di Ispicalle asetettuja laatuvaatimuksia. Uusien hybridien käyttö Carota Novella di Ispican tuotannossa sallitaan sen jälkeen, kun maatalous-, elintarvike- ja metsätalousministeriö on hyväksynyt tuottajilta saamansa todisteet. Ministeriö voi tarvittaessa pyytää lausunnon valvontaelimeltä tai muulta taholta.

Myyntiin tullessaan Carota Novella di Ispica on muodoltaan kartiomainen lieriö. Sen halkaisija on 15–40 mm ja paino 50–150 g. Porkkanassa ei saa olla sivujuuria tai kärjestä lähtevää juurta, ja syväjuuren on oltava vailla halkeamia.

Carota Novella di Ispica saavuttaa korjuukypsyyden jo helmikuun alussa (1. helmikuuta), ja sadonkorjuu jatkuu kesäkuun alkupuolelle (15. kesäkuuta). Porkkana on siis myynnissä talvella ja keväällä, ja sen aistinvaraiset ominaisuudet ovat tuoretuotteelle ominaiset. Sillä on seuraavat kemialliset ja ravitsemukselliset ominaisuudet:

— suuri hiilihydraattipitoisuus: > 5 % tuorepainosta;

— beetakaroteenipitoisuus vaihtelee tuotantoajankohdan mukaan: > 4 mg/100 g tuoreessa tuotteessa;

— kivennäisainepitoisuus: 0,5–0,9 %.

Aistinvaraiset ominaisuudet on arvioitu käyttäen UNI 10957 -menetelmää vuodelta 2003. Kuvaajat on määritetty UNI ISO 4121 -standardin (1989) mukaisella voimakkuusasteikolla, jossa 1 on alhaisin ja 5 korkein voimakkuus.

Tärkeimpien kuvaajien vähimmäispisteytys on seuraava:

— värin voimakkuus 2,5

— rapeus 2,5

— porkkanan ominaistuoksu 2,5

— ruohomainen aromi 2,5.

Lisäksi pinta on kiiltävä, malto pehmeää ja ydin tuskin lainkaan kuitumainen.

Ainoastaan porkkanoiden kaupan pitämistä ja kauppalaadun valvontaa koskevassa UNECE:n standardissa määriteltyihin kaupallisiin luokkiin ekstra ja I kuuluvat Carota Novella di Ispica -porkkanat voidaan hyväksyä.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Carota Novella di Ispican tuotantovaiheiden aina kylvöstä sadonkorjuuseen on tapahduttava 4 kohdassa määritetyllä maantieteellisellä alueella.

Sadonkorjuu tapahtuu päivittäin 1. päivästä helmikuuta 15. päivään kesäkuuta.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Vastakorjatun tuotteen käsittely tapahtuu päivittäin tiloilla olevilla linjoilla. Porkkanan käsittelyn päävaiheet ovat pesu, ylimääräisen aineksen erottelu, kokoluokittelu ja pakkaaminen.

Tuotannon ja ensipakkauksen on tapahduttava 4.3 kohdassa yksilöidyllä tuotantoalueella, jotta voidaan varmistaa tuotteen laatu, valvonta ja jäljitettävyys. Myöhemmin tapahtuva jälleenpakkaaminen maantieteellisen alueen ulkopuolella sallitaan.

SMM-tunnuksella varustettu Carota Novella di Ispica pakataan sinetöityihin pakkauksiin siten, ettei pakkausta voida avata rikkomatta sinettiä. Seuraavat pakkaustyypit hyväksytään:

— muovikelmulla päällystetty enintään 2 kg:n rasia;

— polyetyleenistä tai polypropyleenistä valmistettu 0,5–6 kg:n pussi;

— laatikko, jossa on 6–12 kg:n tuorepakkaus.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkauksen etiketissä on EU:n graafisen tunnuksen ja lainsäädännössä edellytettyjen tietojen lisäksi oltava selkein ja luettavin painokirjaimin seuraavat merkinnät:

— SMM-nimityksen ”Carota Novella di Ispica” logo;

— tuottaja- ja pakkausyrityksen nimi, toiminimi ja osoite;

— kauppaluokka, jonka on oltava ekstra tai I.

Muiden kuin nimenomaisesti mainittujen luonnehdintojen lisääminen on kielletty. Tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai kuluttajia harhaanjohtavia.

Carota Novella di Ispican logo koostuu graafisesta tunnuksesta, joka esittää porkkanaa. Sen yläpuolella on epäsäännöllinen kolmio, jonka kärki osoittaa alaspäin. Graafisen tunnuksen oikealla puolella on teksti ”Carota Novella di Ispica”. Sanan ”Novella” iso alkukirjain leikkaa porkkanan noin keskivälin kohdalla, ja ilmaisu ”di Ispica” on sanan ”Novella” alapuolella. Teksti on kokonaisuudessaan vihrein kirjaimin, joiden päät on pyöristetty.

4. Maantieteellisen alueen tarkka rajaus

Carota Novella di Ispican tuotantoalue käsittää seuraavien maakuntien alle 550 metrin korkeudessa merenpinnasta sijaitsevat osat:

— Ragusa: Acaten, Chiaramonte Gulfin, Comison, Ispican, Modican, Pozzallon, Ragusan, Santa Croce Camerinan, Sciclin ja Vittorian kunnat;

— Siracusa: Noton, Pachinon, Portopalo di Capo Passeron ja Rosolinin kunnat;

— Catania: Caltagironen kunta;

— Caltanissetta: Niscemin kunta.

5. Yhteys maantieteelliseen alueeseen

Carota Novella di Ispican hyväksyminen suojatuksi maantieteelliseksi merkinnäksi on perusteltua sen varhaisen sadonkorjuuajankohdan vuoksi.

Carota Novella di Ispican viljelyajankohtana vallitsevat suotuisat maaperä- ja ilmasto-olosuhteet. Ispican porkkana on ”uutta”, koska se saavuttaa korjuukypsyyden jo helmikuun alussa (1. helmikuuta), ja sadonkorjuu jatkuu kesäkuun alkupuolelle (15. kesäkuuta). Näin saadaan uutta, tyypillisesti sisilialaista porkkanaa, joka on täysin sidoksissa tuotantoalueeseensa. Lisäksi on mainittava, että Carota Novella di Ispica on myynnissä talvella ja keväällä, ja sillä on tuoretuotteelle tyypilliset ominaisuudet, kuten rapeus, voimakas tuoksu ja heinämäinen aromi.

Carota Novella di Ispican tuotantoalueen keskimääräiset talvilämpötilat ovat korkeita, aurinkoisten tuntien määrä on suuri ja maaperä on hedelmällistä. Laatuominaisuudet ja erityinen tuotantojärjestelmä ovat tiiviisti yhteydessä fysikaalisiin ja biokemiallisiin ominaisuuksiin, joiden yhteisvaikutuksesta Ragusan alueen olosuhteet ovat tasapainoiset ja edistävät näiden ominaisuuksien kehittymistä.

Ihanteellisten ympäristöolosuhteidensa ja erityisesti rannikkoseudun lauhkean ja kuivan ilmaston ansiosta alue soveltuu mainiosti kyseisen lajin viljelyyn, ja kasvit säilyvät yleensä erittäin terveinä.

Carota Novella di Ispican tuotantoalueella ei esiinny liian alhaisia lämpötiloja, runsaita sateita tai liiallista kuivuutta. On osoitettu, että alueen lämpötilat edistävät porkkanan voimakkaan värin kehittymistä, mihin vaikuttaa osaltaan myös alueen valoisuus syyskuusta maaliskuuhun. Nämä tekijät saavat aikaan myös porkkanan erittäin säännöllisen muodon ja ihanteelliset sokeri-, beetakaroteeni- ja kivennäisainepitoisuudet, jotka sadonkorjuuajankohta huomioon ottaen erottavat Carota Novella di Ispican vieläkin selvemmin muista porkkanoista. Myös maaperä vastaa viljelyn vaatimuksia. Se on keskihyvää, melko irtonaista, hienorakeista ja runsaasti ravinteita sisältävää, syvää ja tuoretta, mutta viljelyyn soveltuu myös hiekkapitoisempi maaperä, mikäli asianmukaisesta lannoituksesta ja kastelusta huolehditaan.

Juuri nämä olosuhteet ovat Carota di Ispican menestyksen taustalla. Vanhimmat tuottajat muistavat eurooppalaisten tuojien sanoneen, että he tunnistivat välittömästi Carota Novella di Ispica -lastin sen voimakkaasta erityistuoksusta heti, kun tavaravaunu avattiin.

Ensimmäiset kirjalliset todisteet Carota di Ispican viljelystä ovat vuodelta 1955, ja tietoja sen viennistä alkoi ilmestyä vain muutama vuosi myöhemmin. Ispican porkkananviljely laajeni 1950-luvulta alkaen vähitellen kaikkialle 4 kohdassa yksilöidylle alueelle sekä maatalousmaan köyhtymisen seurauksena että tuotteen koti- ja ulkomaisilla markkinoilla saavuttaman menestyksen ansiosta. Pina Avveduto mainitsee teoksessaan ”La Coltivazione della Carota ad Ispica” vuodelta 1972 Carota di Ispican viljelyn nopean leviämisen osalta seuraavaa: ”Kuten voidaan kuvitella, uuden tuotteen viljelyn nopeaa leviämistä on edesauttanut tuotteen helppo markkinoitavuus; olennaisten ominaisuuksiensa ansiosta tuote on hyväksytty ja haluttu sekä kotimaisilla että kansainvälisillä markkinoilla […]. Tätä porkkanaa arvostetaan sen varhaisen kypsymisen, muodon ja koon, aistinvaraisten (väri, maku) ja kemiallisten (runsas karoteeni- ja glukoosipitoisuus) ominaisuuksien vuoksi.”

Eritelmän julkaisutiedot

(tämän asetuksen 6 artiklan 1 kohdan toinen alakohta)

Italian hallitus aloitti kansallisen vastaväitemenettelyn julkaisemalla 22. joulukuuta 2016 Italian tasavallan virallisen lehden numerossa 298 hakemuksen suojatun maantieteellisen merkinnän ”Carota Novella di Ispica” muuttamiseksi.

Eritelmän täydellinen teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP e IGP” (ylhäällä oikealla), sen jälkeen ”Prodotti DOP, IGP e STG” (näytön vasemmassa laidassa) ja lopuksi ”Disciplinari di produzione all’esame dell’UE”.

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.